DIRECȚIA GENERALĂ BIODIVERSITATE

Nr. DGB/122009/21.09.2023

Aprob,

Secretar de Stat

Dan Ștefan CHIRU

# Referat de aprobare

În vederea raportării către Comisia Europeană, în baza articolului 17 din Directiva 92/43/CEE a Consiliului din 21 mai 1992 privind conservarea habitatelor naturale și a speciilor de faună și floră sălbatică (Directiva Habitate), transpusă în legislația românească prin Ordonanța de urgență a Guvernului nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, aprobată cu modificări și completări prin Legea nr. 49/2011, cu modificările şi completările ulterioare, România trebuie să respecte obligațiile asumate privind monitorizarea stării de conservare a speciilor de interes comunitar,

Ministerul Mediului, Apelor și Pădurilor, în calitate de beneficiar, a încheiat prin Direcția Generală Biodiversitate, Acordul de parteneriat nr. 162/GLG/11.01.2019, cu Asociația pentru Protecția Liliecilor din România, Institutul de Speologie „Emil Racoviță”, Institutul Național de Cercetare-Dezvoltare în Silvicultură „Marin Drăcea”, Institutul Național de Cercetare Dezvoltare pentru Protecția Mediului, Muzeul Național de Istorie Naturală „Grigore Antipa”, Institutul Național de Cercetare-Dezvoltare Marină „Grigore Antipa”, Institutul de Biologie Bucureşti, Institutul Național de Cercetare-Dezvoltare „Delta Dunării” Tulcea, Institutul de Cercetări Biologice Cluj, Universitatea de Științe Agricole și Medicină Veterinară Cluj, Universitatea Transilvania din Brașov, în calitate de parteneri, pentru implementarea activităților aferente Proiectului “*Completarea nivelului de cunoaștere a biodiversității prin implementarea sistemului de monitorizare a stării de conservare a speciilor și habitatelor de interes comunitar din România și raportarea în baza articolului 17 al Directivei Habitate 92/43/CEE”,* co-finanțat de Uniunea Europeană din Fondul European de Dezvoltare Regională, prin Programul Operaţional Infrastructură Mare: 2014-2020, Axa prioritară 4 - Protecția mediului prin măsuri de conservare a biodiversității, monitorizarea calității aerului și decontaminare a siturilor poluate istoric, Prioritatea de Investiție 4.1 Creșterea gradului de protecție și conservare a biodiversității prin măsuri de management adecvate și refacerea ecosistemelor degradate.

Pentru implementarea activităților aferente Proiectului, a fost încheiat Contractul de finanțare POIM nr. 238/11.03.2019, care prevede la obiectivul specific 3 subactivitatea 1.1. ”Realizarea Ghidurilor cu protocoalele de monitorizare și metodologiile unitare de monitorizare a stării de conservare a speciilor şi habitatelor de interes comunitar”.

În acest context, a fost elaborat un **Ghid cu protocoalele și metodologiile unitare de monitorizare a stării de conservare a speciilor de interes comunitar**, denumit în continuare **Ghidul specii.**

Scopul acestui Ghid este crearea unui cadru unitar de monitorizare a stării de conservare a speciilor de interes comunitar şi implementarea acestuia la nivel naţional.

Documentul sus menționat include 7 anexe, fiecare dintre ele referindu-se la o categorie de specii, după cum urmează:

* Ghidul cu protocolul și metodologia de monitorizare a stării de conservare a speciilor de plante de interes comunitar, prevăzut în anexa nr. 1 la Ghidul specii
* Ghidul cu protocolul și metodologia de monitorizare a stării de conservare a speciilor de nevertebrate de interes comunitar, prevăzut în anexa nr. 2 la Ghidul specii
* Ghidul cu protocolul și metodologia de monitorizare a stării de conservare a speciilor de pești de interes comunitar, prevăzut în anexa nr. 3 la Ghidul specii
* Ghidul cu protocolul și metodologia de monitorizare a stării de conservare a speciilor de amfibieni și reptile de interes comunitar, prevăzut în anexa nr. 4 la Ghidul specii
* Ghidul cu protocolul și metodologia de monitorizare a stării de conservare a speciilor de chiroptere de interes comunitar, prevăzut în anexa nr. 5 la Ghidul specii
* Ghidul cu protocolul și metodologia de monitorizare a stării de conservare a speciilor de mamifere de interes comunitar, prevăzut în anexa nr. 6 la Ghidul specii
* Ghidul cu protocolul și metodologia de monitorizare a stării de conservare a speciilor marine de interes comunitar, prevăzut în anexa nr. 7 la Ghidul specii

Anexele nr. 1-7 la **Ghidul specii** vor include următoarele capitole:

* Protocolul de monitorizare a stării de conservare a speciilor de interes comunitar
* Metodologia de monitorizare a stării de conservare a speciilor de interes comunitar
* Lista cu siturile Natura 2000.
* Presiunile și amenințările ce acționează asupra speciilor de interes comunitar
* Măsurile de conservare pentru speciilor de interes comunitar

Metodologia de monitorizare va conține elemente standardizate, pentru grupe de specii, care vor permite optimizarea culegerii datelor într-o formă obiectivă, compatibilă cu cerinţele sistemului național de monitorizare.

Având în vedere cele sus-menționate, supunem spre analiză şi aprobare proiectul de ordin pentru aprobarea Ghidului privind protocoalele și metodologiile unitare de monitorizare a stării de conservare a speciilor de interes comunitar din România, din cadrul proiectului “*Completarea nivelului de cunoaștere a biodiversității prin implementarea sistemului de monitorizare a stării de conservare a speciilor și habitatelor de interes comunitar din România și raportarea în baza articolului 17 al Directivei Habitate 92/43/CEE” COD MYSMIS 2014+ 120009,* finanțat prin Programul Operațional Infrastructura Mare 2014-2020.

Avizat: Daniela DRĂCEA, Director General – Direcţia Generală Biodiversitate

Avizat: Sorina Cristina MARIN – Șef Serviciu

Elaborat:

Nela MIAUTĂ – Consilier superior

Adriana IVĂNUȘ - Consilier superior

Ștefan PASMANGIU - Consilier superior

Sorin OPREA – Consilier superior

Liliana VIRTOPEANU - Consilier superior